《登乌龙山寺阁》
宋代·张伯玉

桐川本无尘，况此幽阁迥。万木含秋声，一轩与天净。

前峰翠分含，后谷语相应。槛下江云归，檐前古雪凝。

岩僧对游客，湛若寒冰莹。百虑缘心空，独饭随疏磬。

嗟余本林壑，谬与世纷竞。一作市朝人，几伤麋鹿性。

旧山别来久，萝蔓锁幽径。长恐客沈深，未得归期定。

息中来此境，时觉襟韵胜。犹愧招隐心，聊为小山咏。

作者简介：建州建安人，字公达。第进士。尝为苏州郡从事。仁宗嘉祐中为御史，出知太平府，后为司封郎中。工诗善饮，时号张百杯，又曰张百篇。有《蓬莱集》。